Priloga 7: Vzorčenje škodljivih organizmov


Škodljive organizme rastlin (v nadaljnjem besedilu: ŠO) delimo v pet skupin:
1. Virusi, viroidi in fitoplazme
2. Bakterije
3. Nematode (ogorčice)
4. Žuželke in pršice
5. Glive in oomicete

Za vsak ŠO so metode določanja lahko predpisane v evropski ali slovenski zakonodaji, v mednarodnih standardih ali pa metode razvije Evropski referenčni laboratorij, nacionalni referenčni laboratorij ali uradni laboratorij za določanje ŠO. Laboratorij določeno metodo uvede na način, da zagotavlja ustrezne rezultate analiz, ki jih v obliki analiznega izvida posreduje naročniku. 
Ker so metode vzorčenja različne glede na skupini ŠO, na posamezen ŠO ali pa so vezane na metodo določanja se je najbolje posvetovati z laboratorijem, ki smo ga izbrali in ima za določen ŠO uvedene ustrezne metode. 
1. [bookmark: _VIRUSI,_VIROIDI_IN]VIRUSI, VIROIDI IN FITOPLAZME

Vzorčimo liste, poganjke, cvetove, plodove (po možnosti skupaj s čašnimi listi) in/ali gomolje z bolezenskimi znamenji. Praviloma vzorčimo mlade, polno razvite liste.
V primeru če bolezenska znamenja na listih ali poganjkih rastlin kažejo splošno propadanje, kar nakazuje možnost koreninske poškodbe, je priporočljivo, da vzorec sestavljajo tudi korenine. Za vzorčenje korenin za preverjanje latentne okužbe na fitoplazme sta najprimernejša meseca april in maj.
V primeru hmelja vzorčimo razvite liste. Vzorčenje rastlin na hmeljišču se praviloma izvede iz lateralnih poganjkov na višini 2-4 m. Če rastlina hmelja izraža bolezenska znamenja, vzorčimo simptomatične liste. V primeru vzorčenj v zgodnejših fazah razvoja rastlin hmelja pa priporočamo vzorčenje listov na mestih, ki se nahajajo najmanj 3 kolenca pod apikalnim meristemom. V primeru hmelja v rastlinjaku vzorčimo rastline, ko dosežejo višino najmanj 0,5 m (idealno od višine 1 m naprej).
Bolezenska znamenja so odvisna od številnih dejavnikov, kot na primer sorta in rastni pogoji, zato vzorčimo rastline z bolezenskimi znamenji že ob najmanjšem sumu na okužbo z virusi, viroidi ali fitoplazmami.
Vzorčenje zaradi suma na okužbo z virusi, viroidi ali fitoplazmami se izvede v rastni dobi, ko so listi še sveži. 
Pri sadnih rastlinah vzorčenja za analizo na viruse ne opravljamo, kadar maksimalne dnevne temperature presežejo 28°C. V takem primeru se o vzorčenju obvezno predhodno dogovorimo z laboratorijem.
Vzorec naj bo reprezentativen, zajema naj celotno paleto bolezenskih znamenj. Pri izbiri rastlinskega materiala poskušamo zajeti mejo med bolnim in zdravim tkivom. Po možnosti se izognemo dotikanju rastlin z rokami (npr. uporabljamo zaščitne rokavice). Če vzorčimo več rastlin, si med rastlinami razkužimo roke ali zamenjamo rokavice.
Pri nabiranju vzorcev pazimo, da vzorci ne ovenijo in niso izpostavljeni povišani zunanji temperaturi. Po vzorčenju jih čim prej shranimo na hladno (na primer, vzorce ob nabiranju sproti spravljamo v prenosno hladilno torbo in pri tem pazimo, da ne zamrznejo oziroma da se neposredno ne dotikajo zamrzovalnih blazinic). 
Če je rastlina majhna, se lahko vzorči cela rastlina. Če je rastlina večja, se vzorec odvzame iz vsaj treh različnih delov rastline. V primeru vzorcev hmelja, se vzorčijo najmanj 4 razviti listi.
V enem vzorcu je lahko po dogovoru z laboratorijem združenih več rastlin (največje število rastlin v vzorcu je odvisno od namena testiranja, občutljivosti metode za laboratorijsko analizo, itd.). V kolikor je vzorec sestavljen iz več rastlin, naj bodo to zgolj rastline iste vrste, sorte, lota in enote pridelave.
Za testiranje je dovolj nekaj gramov materiala, vendar naj ga bo dovolj za oceno simptomov (npr. 4-10 listov, odvisno od njihove velikosti).
Po odvzemu vzorca uporabljeno opremo očistimo in v kolikor je potrebno tudi razkužimo z uporabo ustreznih dezinfekcijskih sredstev.
Za serološko testiranje je potreben tudi vzorec zdravih rastlin iste vrste. Izberemo torej še zdravo rastlino, iste vrste in sorte kot je okužena, ali vsaj rastlino brez simptomov, in naberemo nekaj listov, ki jih v posebni vrečki, ki jo smiselno označimo, dodamo k vzorcu. Zdrav material po možnosti naberemo na lokaciji, ki je oddaljena od mesta z bolnimi rastlinami.
Vzorcev NE zavijamo v papir, da se ne bi preveč izsušili.

Priprava in pošiljanje vzorcev
· Rastline s koreninami in zemljo ali rastline v lončkih: lonček ali koreninski splet ovijemo s plastično vrečko in jo dobro privežemo okoli stebla. Celotno rastlino položimo v dodatno, rahlo napihnjeno plastično vrečko, ki jo zapremo. V kolikor je vzorec sestavljen iz koščkov korenin in poganjkov/listov, koščke korenin položimo v eno plastično vrečko, poganjke/liste v drugo in nato obe vrečki povežemo ali zaprti položimo v dodatno vrečko.
· Listi, cvetovi in poganjki: če so ob vzorčenju listi mokri, jih dobro otresemo oziroma delno osušimo. Vzorec položimo v plastično vrečko in jo zapremo. 
· Vzorci plodov, čebulic: vzorec zavijemo v suh vpojni papir, damo v plastično vrečko in jo zapremo.
· Vzorci gomoljev: vzorcev nikoli ne dajemo v plastično vrečko! Vzorce zavijemo v suh vpojni papir in položimo v močno kartonasto škatlo, ki jo dodatno zaščitimo s papirjem ali jih položimo v močno vrečo iz papirja.
Priložimo izpolnjen zapisnik. Škatlo oziroma vrečo z zapisnikom in vzorcem zapremo, zalepimo in zapečatimo. Vzorce pošljemo s hitro pošto oziroma pošto, ki zagotavlja dostavo v laboratorij naslednji dan. Izogibamo se pošiljanju vzorcev ob vikendih in prazničnih dnevih. V primeru ko vzorcev listov, cvetov, poganjkov ali hitro pokvarljivih plodov, ne moremo poslati takoj, jih lahko največ za dva dni shranimo v hladilniku pri temperaturi od 4 do 7 ºC. Pri tem pazimo, da ostane nabran material svež (se ne izsuši), da ne zamrzne in da ne prične gniti.
Latentno testiranje na fitoplazme sadnega drevja (pečkarjev in koščičarjev): obvezno vzorčenje korenin
Korenine vzorčimo na treh mestih; odgrnemo plast zemlje, dokler ne pridemo do približno 2-5 mm debelih korenin; dobro preverimo ali korenine res rastejo iz vzorčene rastline. Naberemo po dva, približno 10 cm dolga kosa korenin na treh mestih (skupaj vsaj šest 10 cm dolgih in med 2-5 mm debelih kosov korenin).
Pri nabiranju vzorcev pazimo, da vzorci ne ovenijo in niso izpostavljeni povišani zunanji temperaturi. Čimprej jih shranimo na hladno. Po možnosti jih ob nabiranju sproti spravljamo v prenosno hladilno torbo in pri tem pazimo, da ne zmrznejo oziroma da se neposredno ne dotikajo zamrzovalnih blazinic.
2. [bookmark: _BAKTERIJE]BAKTERIJE

Za vzorec odvzamemo svež del rastline, ki kaže okužbo na bakterije, skupaj z delom zdravega tkiva okoli okužbe ter ob tem pazimo, da okužbe ne prenesemo na sosednje zdrave rastline. Vzorec naj bo v primeru, da so v posevku vidne različne faze/stopnje okužbe sestavljen iz več rastlin ali posameznih delov rastline. Vzorčimo tako, da se material ne suši prekomerno npr. tudi v primeru bolezenskih znamenj le na listih, vzorčimo poganjke, ne le listov.
V primeru suma na nov ali neznan ŠO je priporočljivo ločeno vzorčiti in zapakirati tudi zdravo rastlino, če je to mogoče. V primeru bolezenskih znamenj sušenja upoštevamo, da je lahko povzročitelj prisoten tudi v drugih delih rastline ali to sušenje povzroča toksin zato vzorčimo po celotni rastlini, tudi dele, ki ne kažejo bolezenskih znamenj. Pri sušenju je priporočljivo vzorčiti tudi korenine. Vzorčenje dormantnih rastlin je smiselno kadar želimo testirati na ŠO, ki so bodisi prisotni v žilnem tkivu, ali v drugih delih, ki so na rastlini npr. brsti, listi,.. Za testiranje semena, vzorčimo seme.
Čas vzorčenja je odvisen od posamezne bakterije. Če je mogoče, rastline z bolezenskimi znamenji vzorčimo v času aktivne rasti rastline. Za rastline z bolezenskimi znamenji razjed na olesenelih delih, je najprimernejši čas vzorčenja spomladi. Če so bile rastline pred kratkim tretirane s pripravki, ki bi lahko vplivali na živost bakterij, na to opozorimo laboratorij, ki lahko ustrezno prilagodi izbiro testov.
Vzorčimo pazljivo, da ne prenašamo bolezni. Orodje, ki ga uporabljamo ob vzorčenju, med vzorci razkužujemo. V primeru vzorčenja rastlin pri katerih sumimo na bolezni, ki jih prenašajo žuželke, vzorčene poganjke pred pakiranjem dobro otresemo, da morebitnih okuženih prenašalcev z vzorčenjem ne prenesemo na novo lokacijo. Priporočljivo je, da rastline, ki smo jih vzorčili označimo, da jih lahko ob prejemu rezultatov, ponovno identificiramo.
V primeru, da vzorec vsebuje korenine, moramo preprečiti prenos zemlje na druge dele vzorca, zato korenine posebej ovijemo in vložimo v vrečko, ki jo zavežemo na mestu koreninskega vratu, še preden celotni vzorec vložimo v večjo vrečko.
Na prikrito okužbo znotraj pošiljke vzorčimo naključno.
Pri manjših rastlinah z bolezenskimi znamenji priporočamo vzorčenje ene ali več rastlin z reprezentativnimi bolezenskimi znamenji. Pri vzorčenju večjih rastlin vzorčimo več poganjkov, ki vključujejo bolezenska znamenja in/ali meje med zdravim in obolelim tkivom. Kadar postopek zahteva statistično zanesljiv rezultat ali pri vzorčenju semena, je količina vzorca odvisna od posamezne bakterije in velikosti pošiljke; priporočamo posvet z laboratorijem.
Po odvzemu vzorca uporabljeno opremo očistimo in v kolikor je potrebno tudi razkužimo z uporabo ustreznih dezinfekcijskih sredstev.
Priprava in pošiljanje vzorcev
Vzorce zapakiramo v plastično vrečko tako, da v njej pustimo tudi zrak, ki prepreči prekomerno mečkanje vzorca. Če je vzorec vlažen, ga pred pakiranjem ovijemo s papirnato brisačko. Če vzorčimo tudi zdravo rastlino, jo zapakiramo v ločeno vrečko.
Po vzorčenju material hranimo na hladnem, saj višje temperature uničijo bakterije in lahko povzročijo lažno negativne rezultate. Visoke temperature lahko vrečke dosežejo že na terenu, zato je priporočljivo, da jih sproti shranjujemo v primerno hlajeno embalažo npr. stiroporne škatle z ohlajenimi pingvinčki. V posebno vrečko ali kuverto damo izpolnjen zapisnik in jo damo v škatlo.
Škatlo zapremo, zalepimo, zapečatimo in označimo, da gre za 'vzorec za analizo' ter jih dostavimo v laboratorij v čim krajšem času. Če vzorcev ne moremo takoj dostaviti/poslati v laboratorij jih lahko za 24 do 48 ur shranimo v hladilnik. Koliko časa je vzorec primeren za testiranje je odvisno tako od bakterije kot od uporabljenih testov.
Nekatere bakterije lahko povzročijo, da vlažni vzorci, posebno v toplem vremenu, povsem zgnijejo. Dogaja se, da prispe okužen gomolj krompirja v laboratorij popolnoma zgnit in je za determinacijo neuporaben. Takim vzorcem moramo zagotoviti dovolj zračno pakiranje. Zavijemo jih v čist vpojni papir in nato še v aluminijasto folijo ter položimo v rahlo napihnjeno plastično vrečko.

3. [bookmark: _NEMATODE_(OGORČICE)]NEMATODE (OGORČICE)

Vzorčimo lahko zemljo ali napadeno rastlinsko tkivo (korenine, listi, stebla, čebulice itd.) gostiteljskih rastlin, ki ga opravimo ob sumu v rastni sezoni oz. celo leto v zavarovanih prostorih.
Ob pregledu posevka smo pozorni na razne depresije in zaostalost v rasti rastlin. Pri pregledu napadenega rastlinskega tkiva smo pozorni na prisotnost zadebelitev, deformacij, razbarvanj idr., ki jih lahko povzročajo nematode. 
Vzorec zemlje iz njivskih in ostalih kmetijskih površin vzamemo s pomočjo sonde iz različnih vzorčevalnih točk. Na 0,5 ha površine vzamemo med 0,5 in 1,5 l zemlje. Število odvzetih vzorcev je odvisno od homogenosti preučevanega zemljišča (talnega tipa) ter velikosti zemljišča. Za virusonosne nematode vzorčimo zemljo v območju korenin obolelih rastlin. Napadeno rastlinsko tkivo vzorčimo kot del rastline ali celo rastlino.  
Po odvzemu vzorca uporabljeno opremo očistimo in v kolikor je potrebno tudi razkužimo z uporabo ustreznih dezinfekcijskih sredstev.
Vzorčenje zemlje v matičnih in ostalih vinogradih
Ogorčice družine Longidoridae
Longidorus diadecturus
Xiphinema americanum s.s.
Xiphinema bricolense
Xiphinema californicum
Xiphinema intermedium
Kaj: zemlja iz nasadov gostiteljskih rastlin (Prunus, Vitis), rastlinsko tkivo (korenine) s pripadajočo zemljo
Kdaj: navadno vzorčimo spomladi/zgodaj poleti ali jeseni, ko zemlja ni preveč mokra ali preveč suha. Pri pregledih rastočih rastlin smo pozorni na razne depresije in zaostalost v rasti rastlin ter prisotnost virusnih okužb na nadzemnem delu rastlin. Odvzeti vzorci naj bodo čim bolj reprezentativni.
Kako in koliko: Za virusonosne nematode vzorčimo zemljo v območju korenin obolelih rastlin. En vzorec naj predstavlja zemljišče s homogenim talnim tipom, enakimi okoljskimi razmerami in enotno pridelavo rastlin (enotna agrotehnika, ena rastlinska vrsta). Število odvzetih vzorcev (sestavljenih) je odvisno od homogenosti preučevanega zemljišča (talnega tipa). Vzorčimo od 30 do 60 cm globoko v zemljo. En sestavljen vzorec predstavlja 20 podvzorcev (vbodov s sondo) za površino do 0,2 ha in do 50-60 podvzorcev za površino med 0,2 in 4 ha. En vzorec vsebuje najmanj 500 ml zemlje, ob sumu na nizko koncentracijo ogorčic vzamemo raje 1500 ml zemlje/vzorec.
• Vzorci lesa in lubja
- Vzorčenje lesa na latentno navzočnost ŠO:
Vzorce za borovo ogorčico Bursaphelenchus xylophylus odvzemamo s pomočjo motornih ali ročnih žag, sekir, dlet, vrtalnikov – svedrov in podobnega. Posamezen vzorec sestavimo iz podvzorcev, ki jih odvzamemo naključno s 25 mest (25 zavrtin); v posamezno mesto zavrtamo (lesni sveder premera 12 mm; počasno vrtanje, da preprečimo pregrevanja) ali zasekamo do globine približno 5 cm. Število vzorcev prilagodimo glede na velikost pošiljke lesa oz. količino lesne pakirne embalaže. Pazimo, da se vzorčena mesta, na primer ob uporabi vrtalnikov, preveč ne segrevajo. Odpadke, ki v teku vzorčenja nastajajo (žaganje, oblanci, sekanci, itn.) zberemo in jih tudi pošljemo v analizo.
- Vzorčenje lesa z znamenji:
V primeru LPM, na katerem so opazne izvrtine žuželk ali glive, odvzamemo večje kose lesa (na nekaj mestih) in jih pošljemo v laboratorij, kjer se jih ustrezno obdela (les se razkosa in postavi na inkubacijo). Vzorčimo lahko tudi s pomočjo orodij, kot je opisano zgoraj.
Okrasno lubje iglavcev in lesni sekanci: vzorčimo naključno, sestavljen vzorec (iz najmanj 5 različnih vzorčnih mest) naj vsebuje približno 0,5 kg materiala (oz. volumen 2 litrov). Posebno pozornost posvetimo morebitni prisotnosti ličink, bub ali hroščev iz rodu Monochamus .
Odvzete vzorce shranimo v plastične vrečke, ustrezno označimo in pošljemo v pooblaščen nematološki laboratorij na KIS. Če nimamo možnosti, da vzorce pošljemo v laboratorij takoj, jih lahko v plastični vrečki za kakšen dan shranimo v temnem prostoru na sobni temperaturi. Če je vzorčena pošiljka na trgu ali ob uvozu, je potrebno zapisnik o vzorčenju označiti z »NUJNO«. Laboratorijske analize: analize vzorcev lesa, LPM ali lubja potekajo najmanj 14 dni (v primeru pozitivne najdbe pa še dodatne 3 dni za potrjevanje z molekularno metodo).

Priprava in pošiljanje vzorcev
Za detekcijo in identifikacijo vrst so potrebne žive nematode, ki so lahko zelo občutljive na šoke in mehanske poškodbe, zato z vzorcem ravnamo previdno, položimo v PVC vrečko in ne drobimo ipd.
Vzorce zemlje in napadenega rastlinskega tkiva dostavimo (osebno ali po pošti) v najkrajšem možnem času v nematološki laboratorij. Vzorci zemlje so lahko za krajši čas (do največ 48 ur) v zaprtih vrečkah shranjeni pri sobni temperaturi, vzorci napadenega rastlinskega materiala pa pri od 4 do 8⁰C.

4. [bookmark: _ŽUŽELKE_IN_PRŠICE]ŽUŽELKE IN PRŠICE 

Kot vzorec odvzamemo celo rastlino, del rastline ali rastlinski proizvod, ki domnevno vsebuje osebke žuželk, ali so osebki vidni same ne glede na razvojni stadij. Pri odvzemu vzorca si lahko pomagamo s sekiro, žago, dletom, škarjami, pinceto, tankim čopičem. Vzorec odvzamemo tako, da morebitnih prisotnih osebkov ne poškodujemo! 
Rastlinski material vzorčimo tako, da poleg osebkov čim bolj celovito zajamemo tudi morebitne prisotne poškodbe in druge znake, ki jih je po našem mnenju žuželka povzročila (obgrizena skorja, rovi, luknje, črvina). Rastlinski material razrežemo na ustrezno velike dele, ki se jih da prenašati, in jih shranimo v močne plastične vreče. Vreče tesno zapremo, tako da izhod organizmov ni mogoč na način, da zagotovimo dvojni ali trojni ovoj. Poleg dela rastline z znaki napada je smiselno odvzeti tudi del brez znakov, ki služi kot primerjava in je lahko v pomoč pri diagnostiki. Če so škodljivci v tkivu plodov ali gomoljev oziroma v manjših delih rastlin lahko kot vzorec vzamemo cel plod, gomolj ali del rastline s primerki škodljivca in ga damo v posodo. 
Če najdemo osebke, jih shranimo v plastične ali steklene lončke s pokrovčkom, ki dobro tesnijo in ne prepuščajo tekočine (npr. pokrovčki z gumico in varnim navojem). Osebke takoj po odvzemu usmrtimo, tako da jih skupaj z lončkom postavimo v zamrzovalnik za 1-2 uri, ali jih prelijemo z alkoholom (70 %, lahko tudi v 96 % alkoholu (za molekularno analizo)). V primeru opažanj ličink dvokrilcev (Diptera), predvsem na površini sadežev, bodimo zelo pozorni, saj nekatere ličinke plodovih muh (Tephritidae) ter določenih drugih družin dvokrilcev lahko skačejo in se zato hitro pobegnejo. Metuljev (Lepidoptera) ne dajemo v alkohol, pač pa jih v ustrezni posodici za 24 ur postavimo v zamrzovalnik. 
Za primerke z mehkim telesom (ličinke) priporočamo zamrzovanje, saj alkohol lahko povzroči obarvanje tkiv, kar ovira postopek diagnostike. Po možnosti vzorčimo več osebkov žuželk in pršic, v različnih razvojnih stadijih, kar omogoča lažjo identifikacijo. 
Priprava in pošiljanje vzorcev žuželk v različnih stadijih razvoja 
Mrtve primerke pošiljamo v plastičnih ali steklenih posodicah z varnim navojem, ki preprečuje izlitje tekočine v kateri smo jih konzervirali. Če smo primerke predhodno že konzervirali, jih pošiljamo v tesno zaprtih posodah in navedemo kemikalije, v katerih so konzervirani Za morfološko identifikacijo morajo biti vzorci vseh stadijev žuželk oziroma pršic nepoškodovani. Mrtve primerke obložimo z vato in shranimo v ustrezno posodico. 
V primeru, ko gre za karantensko škodljivo žuželko (KŠO), živega vzorca ne smemo pošiljati. 
Pri pošiljanju živih žuželk in pršic je treba zagotoviti, da te ne morejo pobegniti Za njihovo pošiljanje uporabljamo plastične posodice z zamaški oz. pokrovčki, ki se dobro zaprejo. Steklenih posod se raje izogibajmo, ker se lahko med transportom razbijejo. Plastika naj bo čim bolj prozorna, tako da je vsebina lahko vidna tudi brez odpiranja. Za manjše žuželke ni treba vrtati luknjic za zrak v pokrovčke posodic, saj obstaja nevarnost, da bi nam skoznje ušle, pa tudi zraka bodo imele dovolj. Večje žuželke pa potrebujejo oskrbo z zrakom. Dostop zraka je treba zagotoviti tudi, ko pošiljamo žive žuželke skupaj s substratom, ki vsebuje veliko vode, da se v posodi ne nabira vlaga. 
Kadar imamo opravka z nižjimi razvojnimi stadiji, ki niso KŠO, obvezno vzorčimo tudi dele gostiteljskih rastlin, tako da omogočimo nadaljnji razvoj žuželke do odraslega stadija. Če pošiljamo dele rastlin ločeno od žuželk ali pršic, moramo skrbno označiti, kaj spada skupaj. 
Osebke, predvsem večje žuželke) v lončku rahlo imobiliziramo, da med transportom ne pride do mehanskih poškodb (lomljenje tipalk, okončin) – za imobilizacijo uporabimo kos papirnate brisače, vato ali rastlinski material, paziti moramo pa tudi, da se vzorci ne pregrejejo.
Ustrezno shranjene vzorce pošljemo v kartonski škatli ali oblazinjeni kuverti, ki jih predhodno obložimo z ustrezni mehkim materialom (vata, papir, idr.), da se med transportom ne poškodujejo. 
Večji rastlinski materialom najlažje pošiljamo tako, da ga damo v vrečo, ki jo položimo v škatle iz trdega kartona, s čimer zagotovimo, da se vreče med transportom ne raztrgajo. Material dobro obložimo oz. ga v škatli čim bolj imobiliziramo, zato da ostane v prvotni obliki. 
Vzorčenje posameznih skupin žuželk ali pršic
Resarji (Thysanoptera) 
Najbolje je, če pošljemo odrasle osebke; določanje nižjih razvojnih stadijev je težavno inv večini primerov je potrebna molekularna identifikacija.,. Odrasle osebke je najbolje pošiljati konzervirane v 70% etanolu. V primeru sistematičnega spremljanja resarjev lahko pošiljamo tudi vzorce rumenih ali modrih lepljivih pasti. Določanje resarjev z lovnih pasti je manj zanesljivo, ker se pri odstranjevanju osebkov s plošč le-ti pogosto preveč poškodujejo. 
Ščitkarji (Aleyrodoidea, Bemisia spp. idr.) 
Najlažje jih določamo v stadiju puparija, to je zadnjega razvojnega stadija ličink. Nekatere vrste lahko določamo tudi kot odrasle osebke. Vzorce ščitkarjev (zlasti v stadiju puparija) je najbolje vzorčiti in pošiljati skupaj z napadenimi deli gostiteljske rastline v plastični posodi ali v trpežni, rahlo napihnjeni prosojni plastični vrečki. Izjemoma lahko vzorčimo in pošiljamo tudi rumene lepljive pasti, a je odstranitev osebkov s plošč težavna. Priprava in pošiljanje lepljivih pasti je opisana v poglavju Lepljive pasti. 
Listne zavrtalke (Agromyzidae) in sadne muhe (Tephritidae) 
Vzorčimo in pošiljamo: 
· Napadene dele rastlin z rovi (in ličinkami ali bubami); vzorec pošiljamo v plastičnih posodah ali v trpežnih rahlo napihnjenih prozornih plastičnih vrečkah. Če je vreme zelo suho, dodamo košček rahlo navlaženega papirja, da se listi ne izsušijo. 
· V primeru močnega napadaje priporočljivo z entomološko mrežo uloviti odrasle listne zavrtalke (muhe), ki jih shranimo in pošiljamo v posodicah (stekleničkah, epruvetah) s 70 % etanolom. 
· Rumene lepljive plošče: z njimi postopamo tako kot je navedeno v poglavju Lepljive pasti 
Kaparji (Coccoidea): 
Vzorčimo dele napadenih rastlin z živimi kaparji. Vzorce pošiljamo v trpežnih plastičnih vrečkah, ki jih pred zapiranjem rahlo napihnemo, ali pa v plastičnih posodah. Nekaj kaparjev lahko dodatno tudi previdno odstranimo z rastlin z navlaženim zobotrebcem ali iglo in jih shranimo v 70 % etanolu v epruvetah ali drugi plastični posodi. 
Gosenice, pagosenice in hrošči (Lepidoptera, Hymenoptera-Symphyta, Coleoptera): 
Gosenice, pagosenice in hrošče pošiljamo v plastičnih stekleničkah ali posodicah. Nikoli ne uporabljamo plastičnih vrečk, ker se osebki lahko zmečkajo, nekatere vrste žuželk pa lahko vrečko tudi pregrizejo in pobegnejo. Priložimo tudi košček pivnika ali del rastlinskega tkiva. Paziti moramo, da se primerki in rastlinski delci v steklenički ne premetavajo, saj bi se žuželke lahko poškodovale. Nekatere vrste npr. Spodoptera ali Helicoverpa lahko postanejo kanibalistične, zato posamezne primerke pošiljamo ločeno (vsak osebek posebej v svoji posodici). 
Pršice (Acari): 
Pršice so na splošno zelo drobni členonožci, ki se v vzorcu lahko hitro izgubijo ali skrijejo, če je njihovo število majhno. Pršice je najbolje vzorčiti in pošiljati skupaj z napadenimi deli rastlin, ki jih previdno položimo v plastično posodo ali v trpežno, prozorno plastično vrečko, ki jo pred zapiranjem rahlo napihnemo, da se vzorec ne poškoduje. Če je nevarnost izsušitve vzorca, lahko zraven položimo še kos rahlo navlaženega toaletnega papirja ali papirnati robček. Pršice lahko vzorčimo tudi tako, da z iglo ali zobotrebcem posamezne pršice odstranimo z napadene površine in jih shranimo v 70 % alkoholu. Tesno zaprto posodo (epruveta, plastična steklenička) po potrebi še dodatno zatesnimo z laboratorijskim lateksom ali lepilnim trakom.

Vzorec je lahko cela rastlina, del rastline, rastlinski proizvod (ali del njega), zemlja ali drug rastni substrat oziroma katerikoli proizvod, substrat, material, organizem, ki je okužen ali kontaminiran s ŠO. Vzorec je lahko tudi ulov v past, bris in podobno. V primeru lesnatih rastlin priporočamo, da ena rastlina predstavlja en vzorec, ki pa je lahko združen iz več enot iste rastline.
Vzorce za določanje gliv naberemo tako, da izbiramo rastlinske dele, kjer so izražena bolezenska znamenja, a je poleg tudi še na videz zdravo tkivo. Pri vzorčenju naberemo več enot (listov, plodov, poganjkov, …) z različno izraženimi simptomi. Pri vzorčenju koreninskih bolezni naj vzorec vsebuje celo rastlino, če gre za zelnato rastlino, ali del korenine ali koreninskega sistema s simptomi in zdravim tkivom (če gre za lesnato rastlino). Pri vzorčenju ran debel dreves režemo skorjo neposredno okoli rane ali izcejajočega se soka rane, dokler ni očitno viden rob nekroze. Izrežemo kose floema in ksilema (velikosti vsaj 10 x 10 cm) in jih shranimo v vrečko, ki jo dobro zapremo. V primeru sadik ali sejank vzorčimo celo rastlino, s koreninskim sistemom vred. Pri tem poskrbimo, da zemlja ne onesnaži celotnega vzorca.
V primeru vzorčenja zemlje ali drugega substrata odvzamemo okrog vsaj 500 g (optimalno med 1000–1500 g vzorca). Vzorčimo zemljo v okolici debla (50 do 100 cm) drevesa na do treh mestih do globine 20 do 30 cm, tako da sprva odstranimo nekaj centimetrov zgornje plasti zemlje (ali vso organsko plast, če je prisotna) in naberemo od 300 do 500 g zemlje in rastlinskih ostankov. Zemljo iz vseh vzorčenih mest združimo in prenesemo v močno, zaprto plastično vrečko in shranimo na temperaturo od 4do 10 ˚C.
V primeru vzorčenja semen se predhodno posvetujemo z diagnostičnim laboratorijem glede količine vzorčenega materiala. Če je na razpolago dovolj rastlinskega materiala, sestavimo vzorec iz več enot z različno razvitimi bolezenskimi znamenji.
Priprava in pošiljanje vzorcev
Vzorce pošiljamo v dobro zaprtih plastičnih vrečkah, da se ne izsušijo. Kadar so v vzorcu nežna tkiva (npr. sejanci, mladi poganjki, nežni listi, cvetovi), jih zavijemo v rahlo vlažen papir. Pri vzorcih, kjer lahko pride do iztekanja rastlinskih sokov (plodovi, gomolji), vsako enoto v vzorcu ovijemo v suh vpojni papir in nato zapremo v vrečko. Pri pošiljanju semen vzorec zapremo v platneno ali papirnato vrečko. Vzorec naj se dostavi v laboratorij v 24 urah in naj ob transportu in manipulaciji ne bo izpostavljen visoki temperaturi (nad 25 ºC) ali zmrzovanju. Če dostava v laboratorij 24 urah ni možna, se vzorec shrani v hladilniku (4–10 ºC) do največ 48 ur.


